30.

Točka 52. zamjenjuje se sljedećim: „52. Komisija će takvu državnu potporu smatrati spojivom s unutarnjim tržištem na temelju članka 107. stavka 3. točke (b) UFEU-a ako su ispunjeni sljedeći uvjeti: a. potpora je dodijeljena najkasnije 31. prosinca 2022.; (*) b. potpora se može dodijeliti u obliku izravnih bespovratnih sredstava, poreznih olakšica (**) i povoljnijih uvjeta plaćanja ili u drugim oblicima, kao što su povratni predujmovi, jamstva (***), zajmovi (****) i vlasnički kapital, pod uvjetom da ukupna nominalna vrijednost takvih mjera ne prekoračuje primjenjive gornje granice intenziteta potpore i gornje granice potpore. Svi iznosi moraju biti bruto iznosi, tj. prije odbitka poreza ili drugih troškova; c. potpora dodijeljena u obliku povratnih predujmova, jamstava, zajmova ili drugih povratnih instrumenata može se konvertirati u druge oblike potpore, kao što su bespovratna sredstva, pod uvjetom da se konverzija izvrši najkasnije do 30. lipnja 2023.; d. potpora se dodjeljuje na temelju programa s procijenjenim proračunom. Države članice mogu ograničiti potporu na djelatnosti kojima se podupiru određeni sektori od posebne važnosti za gospodarstvo ili za sigurnost i otpornost unutarnjeg tržišta. Međutim, pri osmišljavanju takvih ograničenja potrebno je imati u vidu široki spektar mogućih situacija te paziti da ne dovedu do umjetnog ograničenja potencijalnih korisnika; e. za potrebe ovog odjeljka prihvatljivi troškovi izračunavaju se na temelju povećanja troškova prirodnog plina i električne energije povezanog s ruskom agresijom na Ukrajinu. Maksimalni prihvatljivi trošak je umnožak broja jedinica prirodnog plina i električne energije koje je korisnik (*****) nabavio od vanjskih dobavljača kao krajnji potrošač (******) u razdoblju od 1. veljače 2022. do najkasnije 31. prosinca 2022. (‚prihvatljivo razdoblje’) i povećanja cijene koju korisnik plaća po potrošenoj jedinici (mjereno npr. u EUR/MWh), koje se izračunava kao razlika između jedinične cijene koju je korisnik platio u određenom mjesecu prihvatljivog razdoblja i dvostrukog iznosa (200 %) jedinične cijene koju je korisnik u prosjeku plaćao u referentnom razdoblju od 1. siječnja 2021. do 31. prosinca 2021 (*******). Od 1. rujna 2022. količina prirodnog plina i električne energije upotrijebljena za izračun prihvatljivih troškova ne smije premašivati 70 % potrošnje korisnika za isto razdoblje 2021.; f. ukupni iznos potpore po korisniku ne premašuje 30 % prihvatljivih troškova; g. ukupni iznos potpore po poduzetniku ni u jednom trenutku ne premašuje 2 milijuna EUR; h. davatelj potpore može korisniku isplatiti predujam ako je potpora dodijeljena prije nastanka prihvatljivih troškova. Pritom se davatelj potpore može osloniti na procjene prihvatljivih troškova pod uvjetom da se poštuju gornje granice potpore iz točke 52. podtočaka (f) i (g). Davatelj potpore dužan je naknadno provjeriti relevantne gornje granice na temelju stvarno nastalog troška i osigurati povrat svih iznosa potpore isplaćenih iznad tih granica najkasnije šest mjeseci nakon završetka prihvatljivog razdoblja; i. potpora dodijeljena na temelju ove točke 52. može se zbrajati s potporom dodijeljenom na temelju odjeljka 2.1. pod uvjetom da se ne premaši ukupan iznos od 2 milijuna EUR. (*) Odstupajući od toga, ako se potpora dodjeljuje tek nakon ex post provjere popratne dokumentacije korisnika i država članica odluči ne uključiti mogućnost dodjele predujmova iz točke 52. podtočke (h), potpora se može dodijeliti do 31. ožujka 2023., pod uvjetom da se poštuje prihvatljivo razdoblje definirano u točki 52. podtočki (e)." (**) Ako se potpora dodjeljuje u obliku porezne olakšice, porezna obveza u vezi s kojom se olakšica dodjeljuje morala je nastati najkasnije 31. prosinca 2022." (***) Ako se potpora dodjeljuje u obliku jamstava na temelju ovog odjeljka, primjenjuju se dodatni uvjeti iz točke 47. podtočke (h)." (****) Ako se potpora dodjeljuje u obliku zajmova na temelju ovog odjeljka, primjenjuju se dodatni uvjeti iz točke 50. podtočke (g)." (*****) Isključivo za potrebe odjeljka 2.4. ‚korisnik’ znači poduzetnik ili pravna osoba koja je dio poduzetnika." (******) Poduzetnik to primjerice potkrepljuje odgovarajućim računom. U obzir se uzima samo finalna potrošnja, isključujući prodaju i vlastitu proizvodnju." (*******) (p(t) – p(ref) * 2) * q(t), pri čemu ‚p’ označava jediničnu cijenu, ‚q’ potrošenu količinu, ‚ref’ referentno razdoblje od 1. siječnja 2021. do 31. prosinca 2021., a ‚t’ određeni mjesec u razdoblju od 1. veljače do 31. prosinca 2022.”"